***Μ.Γ. ΠΑΝΑΓΟΠΟΥΛΟΥ &  ΣΥΝΕΡΓΑΤΕΣ***

***ΔΙΚΗΓΟΡΙΚΟ ΓΡΑΦΕΙΟ***

***ΗΡΟΔΟΤΟΥ 17, ΚΟΛΩΝΑΚΙ***

***Τ.Κ. 10674***

***Τηλ: 210-7228055***

***e-mail:*** [***m.panagopoulou@mplawoffice.gr***](mailto:m.panagopoulou@mplawoffice.gr)

[***www.mplawoffice.gr***](http://www.mplawoffice.gr)

**ΕΝΗΜΕΡΩΤΙΚΟ ΣΗΜΕΙΩΜΑ**

**ΑΙΤΗΣΗ ΟΧΛΗΣΗΣ ΣΤΟ NΣΚ ΓΙΑ ΜΗ ΠΑΡΑΓΡΑΦΗ ΑΞΙΩΣΗΣ ΑΠΟΔΟΧΩΝ ΑΠΟ ΜΙΣΘΟΛΟΓΙΚΟ ΚΛΙΜΑΚΙΟ**

Σε συνέχεια ερωτημάτων που έχουν απευθυνθεί για την υποβολή αίτησης διακοπής παραγραφής στο ΝΣΚ για τις αξιώσεις που απορρέουν από το πάγωμα μισθολογικού κλιμακίου ετών 2016-2017, θα ήθελα να σας γνωρίσω τα εξής:

Κατά την άποψή μου έχουν υποπέσει σε παραγραφή οι αξιώσεις ετών 2016-2017, καθότι είναι μισθολογικές και υπόκεινται σε διετή παραγραφή. Όσον αφορά την μείωση του εισοδήματος ετών 2018-2022, θεωρώ ότι ομοίως οι αξιώσεις είναι παραγεγραμμένες για τα έτη 2018-2019. Μόνον οι αντίστοιχες αξιώσεις ετών 2020-2022 δεν έχουν παραγραφεί.

Το άρθρο 140 παρ.3 ν.4270/2014 (Κώδικας Δημοσίου Λογιστικού) ορίζει τα εξής:

3*. Η απαίτηση οποιουδήποτε των με σχέση δημοσίου ή ιδιωτικού δικαίου υπαλλήλων του Δημοσίου, πολιτικών ή στρατιωτικών, κατ` αυτού, που αφορά σε αποδοχές ή άλλες κάθε φύσεως απολαβές αυτών ή αποζημιώσεις, έστω και αν βασίζεται σε παρανομία των οργάνων του Δημοσίου ή στις περί αδικαιολογήτου πλουτισμού διατάξεις παραγράφεται μετά την παρέλευση διετίας από τη γένεσή της*.

Παρά ταύτα και μέχρι να μελετηθούν ενδελεχώς με το νέο έτος οι αξιώσεις που προκύπτουν από το πάγωμα του μισθολογικού κλιμακίου, είναι σκόπιμο να υποβληθεί η αίτηση-όχληση για να διακοπεί η παραγραφή (σίγουρα του έτους 2020 που εκτείνεται η διετία).

Την παραγραφή διακόπτει κατ’άρθρο 143 ΚΔΛ:

*β. Με την υποβολή στην αρμόδια δημόσια αρχή αίτησης για την πληρωμή της απαίτησης, οπότε η παραγραφή αρχίζει εκ νέου από τη χρονολογία που φέρει η έγγραφη απάντηση του διατάκτη ή της αρμόδιας για την πληρωμή της απαίτησης αρχής. Αν η αρμόδια δημόσια αρχή δεν απαντήσει, η παραγραφή αρχίζει μετά πάροδο έξι (6) μηνών από τη χρονολογία υποβολής της αίτησης. Υποβολή δεύτερης αίτησης δεν διακόπτει εκ νέου την παραγραφή.*

*γ. Με την υποβολή αίτησης προς το Νομικό Συμβούλιο του Κράτους για την αναγνώριση της απαίτησης, οπότε η παραγραφή αρχίζει εκ νέου από τη χρονολογία θεώρησης ή έγκρισης του οικείου πρακτικού του Νομικού Συμβουλίου του Κράτους. Αν δεν εκδοθεί πρακτικό, η παραγραφή αρχίζει μετά την πάροδο έξι (6) μηνών από τη χρονολογία υποβολής της αίτησης. Υποβολή δεύτερης αίτησης δεν διακόπτει εκ νέου την παραγραφή*

Ως εκ τούτου, εάν γνωρίζουν οι ενδιαφερόμενοι περίπου και το διεκδικούμενο ποσό μπορούν να κάνουν αίτηση στην αρμόδια υπηρεσία μισθοδοσίας για την **πληρωμή** της απαίτησης για να διακοπεί η παραγραφή (με χορήγηση πρωτοκόλλου από την υπηρεσία μισθοδοσίας ή εκκαθάρισης αποδοχών). Ισοδυνάμως μπορεί να γίνει αίτηση προς το ΝΣΚ σύμφωνα με το υπόδειγμα που έχει σταλεί, το οποίο με βρίσκει σύμφωνη.

Αθήνα, 28.12.2022

Η γνωμοδοτούσα δικηγόρος

